На основу члана 16. Закона о концесијама („Службени гласник Републике Српске“, брoj 59/13 и 16/18) и Одлуке Владе Републике Српске о покретању поступка додјеле концесије за изградњу и коришћење ВЕ „Гребак“, општина Невесиње („Службени гласник Републике Српске“, број 101/18), Министарство индустрије, енергетике и рударства, **р а с п и с у ј е**

**Ј А В Н И  П О З И В**

**за подношење понуда за додјелу концесије**

1. **Предмет концесије и локација**

Предмет концесије је изградња и коришћење ВЕ „Гребак“, општина Невесиње, процјењене инсталисане снаге 49,5 MW и процијењене годишње производње 130 GWh електричне енергије.

Вјетроелектрана ће се градити на локалитету Гребак, на подручју општине Невесиње, смјештеном на удаљености од око 5 километара западно од центра града са лијеве стране магистралног пута Невесиње - Мостар.

1. **Опис пројекта**

Планирано је да се на локалитету Гребак постави до 15 нових вјетротурбина.

Пројекат вјетроелектране обухвата изградњу темеља турбина, трафостанице, контролне зграде, приступних путева, далековода за прикључење на електроенергетску мрежу, постављање вјетротурбина, уградњу електросистема и дуге потребне опреме.

Електрична енергија произведена у вјетроелектрани продаваће се на тржишту, без коришћења права на подстицај по основу гарантоване откупне цијене или премије произведене електричне енергије из вјетроелектране, у смислу прописа који уређују ову област.

Процијењена вриједност инвестиције износи 130.000.000,00 КМ.

1. **Студија оправданости додјеле концесије**

Понуђач је дужан да изради и уз понуду достави Студију оправданости додјеле концесије, са елементима процјене заштите животне средине која ће бити израђена у складу са важећим прописима. Студија оправданости обавезно садржи резултате вишегодишњег мјерења параметара вјетропотенцијала у складу са IEC нормама на локалитету Гребак, како би се поуздано утврдила могућност коришћења енергије вјетра за производњу електричне енергије.

1. **Рок трајања концесије**

Концесија се додјељује на период до 50 година, рачунајући од дана закључења Уговора о концесији.

1. **Концесиона накнада**

Минимална концесиона накнада утврђена је на основу Закона о концесијама („Службени гласник Републике Српске“, бр. 59/13 и 16/18), Правилника о висини концесионе накнаде и банкарским гаранцијама у области електроенергетике, енергената, рударства и геологије („Службени гласник Републике Српске", број 79/18) и састоји се од:

* једнократне концесионе накнаде за уступљено право у износу од 650 000,00 КМ, која се уплаћује при закључивању Уговора о концесији и
* концесионe накнадe за коришћење предмета концесије у износу од 0,0055 КМ пo прoизвeдeнoм KWh eлeктричнe eнeргиje нa звaничнoм oбрaчунскoм мjeсту примoпрeдaje eлeктричнe eнeргиje.
1. **Начин рјешавања имовинско-правних односа**

Рјешавање имовинско-правних односа на локацији вјетроелектране, приступних путева, као и објеката за пренос електричне енергије од објекта вјетроелектране до мјеста прикључка на електропреносну мрежу, је обавеза концесионара.

Земљиште у својини Републике потребно за изградњу вјетроелектране додијелиће се концесионару на коришћење на период трајања концесије, у складу са важећим прописима.

Све трошкове везано за рјешавање имовинско правних односа сноси концесионар.

1. **Гаранција на име обезбјеђења понуде - депозит**

Обавезан услов за учешће у поступку додјеле концесије је достављање гаранције на име обезбјеђења понуде у износу од 650 000,00 КМ, која је у виду новчаног депозита, са роком важења до правоснажности рјешења о избору најповољнијег понуђача и додјели концесије.

Депозит се уплаћује на Јединствени рачун трезора број: 5620990000130280; сврха уплате: уплата депозита за обезбјеђење понуде (уплата се односи на Министарство индустрије, енергетике и рударства).

1. **Услови, рок и начин враћања гаранције - депозита**

Понуђачу који буде изабран за концесионара депозит се урачунава у једнократну концесиону накнаду~~.~~

Депозит се враћа понуђачу који не буде изабран најкасније у року од 70 дана од правоснажности рјешења о избору најповољнијег понуђача и додјели концесије или понуђачу чија је понуда непотпуна или није благовремено достављена у року од 15 дана од дана када Комисија за концесије Републике Српске констатује ту чињеницу.

Депозит неће бити враћен понуђачу ако:

а) понуђач повуче понуду након истека рока за достављањe понуда и

б) изабрани понуђач:

- не испоштује неки од услова који је потребно испунити прије потписивања уговора о концесији или

- одустане од закључивања уговора о концесији.

1. **Право учешћа на јавном позиву**

Право учешћа на јавном позиву имају домаћа и страна правна и физичкка лица или конзорцијум два или више уговором повезаних правних лица која испуњавају услове из Закона о концесијамаи Документације за јавно надметање.

1. **Докази за учешће на јавном позиву**
	1. Подобност за учешће на јавном позиву за додјелу концесије у смислу члана 19. Закона о концесијама, понуђач доказује достављањем сљедећих доказа:

а) за правна лица:

1. извод из регистра пословних субјеката или другог одговарајућег регистра,
2. за страна правна лица, доказ надлежног органа земље сједишта понуђача којим се доказује да над понуђачем није покренут поступак стечаја или поступак ликвидације,
3. изјаву понуђача потписану и овјерену код надлежног органа земље сједишта понуђача којом доказује да са њим или са његовим повезаним лицем није раскинут уговор о концесији кривицом концесионара,
4. за домаћа правна лица увјерење Основног суда према сједишту понуђача којим се доказује да понуђач није правоснажном пресудом осуђиван за кривично дјело извршено у вршењу регистроване дјелатности,
5. за страна правна лица доказ надлежног органа земље сједишта понуђача којим се доказује да понуђач није правоснажном пресудом осуђиван за кривично дјело извршено у вршeњу регистроване дјелатности,
6. увјерење надлежног пореског органа или другог надлежног органа земље сједишта понуђача којим доказује да је испунио обавезе по основу пореза (директни и индиректни) и доприноса (пензијско и здравствено осигурање), у складу са важећим прописима,
7. изјаву понуђача потписану и овјерену код надлежног органа земље сједишта понуђача којом доказује да није уступио уговор о концесији трећем лицу или финансијској организацији.

Изузетно, ако је понуђач страно правно лице, а земља у којој понуђач има сједиште не издаје доказ из подтачке 5) ове тачке, тај доказ може бити замјењен изјавом понуђача датом пред надлежним органом или нотаром.

б) за физичка лица

1) увјерење о пребивалишту или копију путне исправе за страно лице и

2) увјерење или други еквивалентан документ земље сједишта понуђача којом се доказује да се против понуђача не води кривични поступак.

1. Економско-финансијску подобност понуђач доказује достављањем сљедећих доказа:

а) за правна лица:

1) доказ пословне банке о солвентвости понуђача, којим се доказује да, у посљедњих 12 мјесеци рачунајући од дана објављивања јавног позива, рачун понуђача није био блокиран,

2) финансијски извјештај понуђача састављен у складу са законом и међународним рачуноводственим стандардима за посљедњу годину пословања и

3) доказ да понуђач има властита финансијска средства и изјаву понуђача потписану и овјерену код надлежног органа или нотара земље сједишта понуђача којом изјављује да ће та средства користити за реализацију предмета концесије и/или изјаву одговарајуће финансијске организације да ће пратити понуђача у финансирању предмета концесије.

б) Физичка лица своју економско-финансијску подобност доказују на начин предвиђен у тачки 10.2. а) подтачка 3) овог јавног позива.

1. Остали докази:
2. уговор о конзорцијуму ако понуђачи подносе заједничку понуду,
3. доказ о уплати новчаног депозита на име обезбјеђења понуде,
4. доказ о уплати средстава за преузимање документације за јавно надметање,
5. изјаву о прихватању Документације за јавно надметање,
6. изјаву понуђача да преузима обавезу оснивања привредног друштва за обављање концесионе дјелатности ако понуђач нема основано привредно друштво са сједиштем у Републици Српској,
7. изјаву понуђача потписану и овјерену код надлежног органа земље сједишта понуђача којом преузима обавезу да ће електричну енергију произведену у вјетроелектрани продавати на тржишту и којом се одриче остваривања права на подстицање произведене електричне енергије по основу гарантоване откупне цијене или премије.
	1. Уколико понуду подноси конзорцијум, докази из тачки 10.1.а), 10.2.а) и 10.3. подтачке 4) и 5) се подносе за сваког члана конзорцијума.
	2. Сва документа која се прилажу морају бити у оригиналу или овјереној копији и не старија од четири мјесеца.
8. **Рок за достављање понуда**

Рок за достављање понуда је 30 дана од дана објављивања јавног позива у „Службеном гласнику Републике Српске“.

1. **Употреба језика, начин достављања понуде и адреса**

Понуда се достављају на српском језику. Ако је документација из понуде израђена на страном језику, понуђач је дужан да приложи и овјерен превод на српском језику, који је и мјеродаван за тумачење одређених информација и доказа.

Понуде се достављају лично или препоручено путем поште у запечаћеној коверти са назнаком „Понуда на јавни позив за додјелу концесије за изградњу и коришћење ВЕ „Гребак“, општина Невесиње – НЕ ОТВАРАТИ“, на адресу: Министарство индустрије, енергетике и рударства, Трг Републике Српске 1., 78 000 Бања Лука.

1. **Могућност посјете локацији**

Свим лицима која су преузела Документацију за јавно надметање, прије достављања понуде, биће омогућена посјета локацији на којој ће се обављати концесиона дјелатност, уколико за то искажу интерес. Вријеме посјете локацији обавиће се у договору са представницима заинтересованих лица.

1. **Рок у коме се понуда може повући**

Повлачење понуде понуђач може извршити најкасније до истека рока за подношење понуда. Захтјев за повлачење понуде доставља се Министарству индустрије, енергетике и рударства у писаној форми.

Захтјев за повлачење понуде доставља се у коверти са назнаком: „Повлачење понуде за учешће на јавном позиву за додјелу концесије за изградњу и коришћење ВЕ „Гребак“, општина Невесиње“.

1. **Обавјештење о датуму, времену и мјесту отварања понуде**

Комисија за концесије Републике Српске ће понуђаче обавијестити о датуму, времену и мјесту отварања понуда.

1. **Могућност поништења поступка додјеле концесије**

Поступак додјеле концесије може се поништити након истека рока за достављање понуда у случајевима предвиђеним чланом 24. став 1. Закона о концесијама.

1. **Вријеме и начин преузимања Документације за јавно надметање**

Право учешћа на јавном позиву имају само лица која су откупила Документацију за јавно надметање, коју чине: Јавни позив за подношење понуда, опис предмета концесије, Упутство понуђачима за израду понуде, критеријуме за вредновање и оцјену понуда и Нацрт уговора о концесији.

Заинтересовани понуђачи могу преузети Документацију за јавно надметање у просторијама Министарства индустрије, енергетике и рударства, сваки радни дан од 08 ‐ 16 часова у року од 15 дана од дана објављивања Јавног позива у „Службеном гласнику Републике Српске“, у канцеларији број 19, осми спрат. Документација се може преузети уз доказ о уплати неповратне накнаде у износу од 2.500,00 КМ, која се уплаћује на жиро рачун Јавни приходи Републике Српске број: 5620990000055687; врста прихода: 722511; сврха уплате: откуп Документације за јавно надметање; организациони код 1445001, шифра општине 002.

1. **Идентитет подносиоца иницијативе за додјелу концесије и износ бонуса**

Иницијативу за додјелу предметне концесије, у складу са чланом 25. Закона о концесијама, поднијело је привредно друштво „ВЕ Гребак” д. о. о. Невесиње. Подносиоцу иницијативе, приликом вредновања понуда, додјељује се бонус за понуђено рјешење (технички и економско - финансијски аспект) до 10% од припадајућих бодова по свим критеријумима за вредновање понуда.

1. **Измјене и допуне Јавног позива**

Евентуалне измјене и допуне Јавног позива ће бити објављене на исти начин као и основни текст Јавног позива, а рок за достављање понуда продужиће се за вријеме које је протекло од дана објављивања основног текста Јавног позива до дана објављивања његове измјене односно допуне у „Службеном гласнику Републике Српске“.

1. **Објављивање Јавног позива**

Овај позив објавиће се у дневном листу „Глас Српске“, „Службеном гласнику Републике Српске“, на сајту Владе Републике Српске, Министартва индустрије, енергетике и рударства [www.vladars.net](http://www.vladars.net) и на сајту Комисије за концесије Републике Српске [www.koncesije-rs.org](http://www.koncesije-rs.org).

Неблаговремене, непотпуне, као и понуде поднесене од стране неовлашћеног лица неће се узети у разматрање.

1. **Лице задужено за давање информација**

#  Нада Миловчевић,  тел.  051/ 339‐411 и 339-581.

Број: 05.05/360-202-13/16 **МИНИСТАР**

Датум: 28.11.2018. године                           Петар Ђокић